Il-Gran Premju ta' Silverstone ħoloq diversi punti interessanti ta' diskussjoni, mhux biss għaliex offra spettaklu sabiħ għad-dilettanti, imma anki minħabba li reġa' poġġa f'pożizzjoni prominenti numru ta' kwistjonijiet li dehru li kienu solvuti. Oppożizzjoni qawwija Ewlenija fost dawn il-kwistjonijiet kienet dik relatata mal-limiti fil-komunikazzjoni bejn it-timijiet u s-sewwieqa. Is-sena l-oħra, wara ħafna dibattiti, kienu imposti diversi limitazzjonijiet fuq konversazzjonijiet li jistgħu jagħtu vantaġġ partikolari lis-sewwieqa. Dawn ir-regolamenti qatt ma niżlu tajjeb mas-sewwieqa, fatt li ħareġ ċar ferm matul il-Gran Premju tal-Ażerbajġan meta Lewis Hamilton spiċċa jargumenta mal-Mercedes wara li dawn irriffjutaw li jgħidulu kif se jirranġa xi settings tal-vettura tiegħu li kienu qed itellfuh ħafna ħin. Madankollu, f'Silverstone t-tim għen lil Nico Rosberg f'sitwazzjoni simili u l-konsegwenzi ma damux wisq ma dehru hekk kif l-istewards taċ-ċirkwit tawh penalità li rrelegatu mit-tieni għat-tielet post. Il-penalità li ngħata l-Ġermaniż kienet fil-mira ta' kritika kbira fost l-oħrajn min-naħa tat-team principal tar-Red Bull Christian Horner li ddeskriva dawn ir-regolamenti bħala "rubbish". Fil-fehma tiegħu, il-vetturi moderni huma wisq kumplessi biex sewwieq jkun mistenni li jsuqhom mingħajr ebda għajnuna mil-lat tekniku. Il-kap tekniku tal-Williams Pat Symonds ukoll esprima ruħu kontra dawn id-direttivi għaliex sostna li huma vagi ħafna u miftuħin għall-interpretazzjoni. Barra minn hekk, huwa sostna li l-Formula 1 huwa sport tat-timijiet u mhux individwali. Għaldaqstant, il-garaxx u s-sewwieqa għandhom jitħallew jaħdmu flimkien mingħajr xkiel. Kriżi fil-Ferrari? Kwistjoni oħra li reġgħet telgħet fil-wiċċ kienet il-kapaċità tal-Ferrari li jikkompetu mal-Mercedes. Fil-bidu ta' dan l-istaġun il-pjan kien li l-Ferrari jibdew jirbħu t-tlielaq b'ċertu regolarità. Madankollu, wara għaxart itlielaq il-Ferrari mhux biss għadhom mingħajr rebħiet, imma saħansitra qegħdin taħt pressjoni mir-Red Bull li qed jippruvaw jaħtfulhom it-tieni post fil-klassifika tal-kostrutturi. Minkejja li l-Ferrari qalu li l-pjani tagħhom għadhom ma nbidlux, huwa mifhum li l-President tal-Ferrari Sergio Marchionne għamel sensiela ta' laqgħat f'Maranello ma' diversi membri tad-dipartimenti li jiżviluppaw l-aspetti ajrudinamiċi tal-vetturi. Skont rapporti li dehru fil-midja, Marchionne jidher li qed jipprova jifhem hemmx konvinzjoni min-naħa tal-inġiniera li jistgħu jgħasru aktar rendiment mill-vettura attwali. Barra minn hekk, huwa jixtieq jifhem hemmx bżonn ta' bidliet radikali fl-istrutturi amministrattivi tat-tim. Kritiċi lejn il-Halo Bosta mit-timijiet baqgħu f'Silverstone fil-jiem ta' wara l-gran premju hekk kif ipparteċipaw f'sett ieħor ta' testijiet. Ta' interess kien il-fatt li r-Red Bull ippruvaw il-Halo, raġġiera protettiva tal-karbonju madwar il-kabina tas-sewwieqa, fuq il-vettura ta' Pierre Gasly nhar it-Tlieta li għadda. Madankollu, it-team principal tat-tim Awstrijak stess, Christian Horner, diġà sostna li huwa m'għandux il-ħsieb li jivvota favur l-introduzzjoni tal-Halo fl-2017. Dan għaliex ma jħossx li saru biżżejjed provi biex jiċċertifikaw il-livell ta' sigurtà tagħha. Pożizzjoni simili kellu l-prinċipal tal-Force India Bob Fernley li qal illi hemm ċans li l-Halo tista' toħloq problemi ta' sigurtà daqs kemm tista' ssolvi. Għaldaqstant, ma jridx ikun hemm għaġla biex din tkun introdotta. Id-deċiżjoni dwar jekk il-Halo tidħolx fl-2017 għandha ssir sal-aħħar ta' dan ix-xahar. Wasal iż-żmien? Fuq nota differenti, il-futur ta' wħud mis-sewwieqa reġa' kien fl-aħbarijiet fl-aħħar jiem. Wara d-deċiżjoni tal-Ferrari li jżommu lil Raikkonen għal sena oħra ħafna mit-teoriji dwar trasferimenti sfaxxaw fix-xejn. Madankollu, id-dubji dwar il-futur ta' Button dehru qawwijin u sħaħ hekk kif il-McLaren għamluha ċara li mhux se jiddeċiedu dwar din il-kwistjoni qabel Settembru li ġej. Bosta staqsew jekk Stoffel Vandoorne jistax jeħodlu f'postu għaliex l-Olandiż issa għandu 24 sena u ma tantx jista' jdum jistenna wisq għal opportunità. Din il-ġimgħa huwa stess ikkonferma dan il-fatt hekk kif sostna li huwa jrid li jrid isuq b'mod regolari fl-2017. Minħabba li Alonso huwa kkonfermat għall-istaġun li ġej, il-McLaren se jkollhom jiddeċiedu wasalx iż-żmien li jinfirdu minn ma' Button. Is-sitwazzjoni mhix ħażina daqstant għall-Brittaniku, però, hekk kif il-Williams jidhru interessati li jdaħħluh minflok Massa.